Ngə́ ō yén nyag ngə́ ńtōmbá mānyɔ̄ŋ byâkə byâwulu ewǔwulu, tə wasolan, o bələ́ naa ó dúgán byá kə́ lə́dē ábə mǎnyɔ̄ŋ. 2Ngə́ mānyɔ̄ŋ ā tɔ̄á kig á ngɔ́dɔ́, ngə́ kig nâ wǎyə̌m kig nyé wayi kə ai byá á ndá dzóe, ǒ ngakála byá a kələ kwí anə́ mānyɔ̄ŋ ā zū byá nɔŋ, eyɔ̌ŋ tē hḿ wāyī nyé bya və́. 3Éyə o bɔɔ nálā ású ózəle woé, éyə o bɔɔ nálā ású éwɔ́man dzíé, éyə o bɔɔ nálā ású é dzóm ésə̄ é dzáŋ mānyɔ̄ŋ, o dúgán dzɔ sɔm ǒ bə̄lə́ kig nâ o sologan. 4Ngə́ ō yén nâ ózəle ngə́ nyag mǎnyɔ̄ŋ ē kū á zēn, tə wasolan, o bələ́ naa o vɔ́lígi mǎnyɔ̄ŋ nə́ á dúgân dzɔ́ tə́lē tə́tə̄lə́. Eki éfɔlan mim̀bɔ́d á zāŋ fám ai miníngá 5Eki miníngá təge bɔ́d ḿbɔ̄d fám, fám təge bɔ́d ḿbɔ̄d mīníngá, é mod ósə ǎ bɔ nálā a nə nyié á mís mə́ Ńtondôbə, Zambá woe. Anɔ̌n á dūmbá 6Ngə́ ō yén dūmbá ónɔ̌n á zēn, élē ziŋ ngə́ á sí ai biyɛl élē ngə́ məkǐ, nyiá á bōgo biyɛl bítē ngə́ məkǐ á yōb, tə wanɔŋ nyiá á biyɛl á yób. 7Dzǒge nyiá[1] á kə, biyɛl ḿbya nɔŋɔ́ amú nálā ńgɔ̄ wǎyi yén maa ai ayǎb ényiŋ.